Daytoy a pagay-ayaman ket indonar ti Cabugao Organization of Southern California (COSCA) iti panangilungalong ni Atty. Romeo Sajor, Opisial ti nasao nga organisasion. Ti Gobierno Munisipal ti ili a Cabugao nga idauluan ni Mayor Edgardo “Ediboy” S. Cobangbang, Jr. ti mangtarawidwid kadaytoy a pasilidad ti pagay-ayaman ket maipaay para iti sapasap nga umili ti Cabugao.
Iti pannakiuman ti Web In-Action iti kaaduan a nagannak a mangkadkadua ti annakda nga agay-ayam, impeksada ti panagyamanda kadagiti naayat ti panagpuspusona a kakailian a nangidonar kadagitoy a pagay-ayaman kasta met iti Gobierno Munisipal a nakaitalkan daytoy a proyektoda.
Maysa a talged dagiti agay-ayam nga ubbing ket ti rubber mat a nayaplag iti semento a mangagsep ti pannakaisan-ek dagiti agay-ayam, segun kadagiti naginstolar.
Agsipud ta maisalumina ti klasena a paglinglingayan daytoy kadagiti ubbing a mapan iti Parke, di magatadan ti ragsak a gubuayenna iti rikna dagiti ubbing kadaytoy a naiyusuat a recreational facility.
Nupay kasta, imbatad ni Mr. Gerry Sevilleja, Park Warden, a kitaenda a kanayon nga ubbing laeng ti agusar (10 ti tawenna nga agpababa), ken mamantener ti urnos ken kinasayaat ti panagay-ayam dagiti ubbing. # (Web In-Action)
ilo_Latn ilo_Latn ilo_Latn ilo_Latn ilo_Latn